Bevilgningsfinansiert og eksternt finansiert virksomhet

I regelverket for universitets- og høgskolesektoren er det gjennomført et vesentlig skille mellom den aktivitet som finansieres over statsbudsjettet og den aktivitet som henter sine ressurser fra andre kilder:

· bevilgningsfinansiert virksomhet (BFV)

· eksternt finansiert virksomhet (EFV)

Dette skillet er synliggjort i høgskolens økonomimodell både gjennom budsjettenhet og formål. 

Bevilgningsfinansiert virksomhet

Den bevilgningsfinansierte virksomheten omfatter all aktivitet ved høgskolen som er rettet mot oppfyllelsen av statsoppdraget. Høgskolen kan ikke opparbeide egenkapital gjennom denne aktiviteten, men ubrukte midler ved slutten av et regnskapsår skal i stedet avsettes som framtidig forpliktelse i balansen. Et forbruk som er høyere enn mottatt bevilgning vil medføre et krav i balansen. Dette innebærer at resultatregnskapet for bevilgningsfinansiert virksomhet alltid vil vise et null-resultat.

Eksternt finansiert virksomhet

Aktiviteten er regulert i UFDs rundskriv F-035-02 Nytt reglement om forvaltning av eksternt finansiert virksomhet ved universiteter og høgskoler og om disse institusjonenes samarbeid med andre rettssubjekter http://odin.dep.no/ufd/norsk/regelverk/rundskriv
Det skilles mellom EFV organisert internt ved institusjonen og EFV i samarbeid med andre rettssubjekter.

EFV organisert internt ved institusjonen

Høgskolens eksternt finansierte virksomhet omfatter en rekke typer aktivitet som helt eller delvis finansierers av andre kilder enn grunnbevilgningen fra departementet. Det dreier seg blant annet om:

· fullfinansierte forsknings-, utviklings- og konsulentoppdrag

· betalingskurs (etter- og videreutdanning med studieavgift) – både åpne studier/kurs og studier/kurs levert til oppdragsgiver

· salg av tjenester (for eksempel nettjenester, idrettsmedisinske tester, betongprøver)

Denne type aktivitet skal drives etter forretningsmessige prinsipper, og høgskolen har anledning til å opparbeide egenkapital. 

Det finnes også ytterligere en type eksternt finansiert virksomhet: samfinansierte prosjekter. Dette er oppdrag der høgskolen selv må yte en egenandel over den bevilgningsfinansierte virksomheten. I disse tilfellene opparbeides ikke egenkapital. Et eventuelt overskudd medfører i stedet en lavere belastning av BFV.

Det finnes et eget regelverk for den eksternt finansierte virksomheten som regulerer prosessen fra kalkulering og prissetting via kontrakter til budsjettering og regnskapsføring/oppfølging: 

· Internt regelverk for Høgskolen i Østfold

EFV i samarbeid med andre rettssubjekt

Høgskolen har ikke opprettet eget rettssubjekt for eksternt finansiert virksomhet, men samarbeider i enkelte tilfeller med andre. Følgende regler gjelder for slikt samarbeid:

· en samarbeidsavtale skal regulere de økonomiske forhold mellom institusjonen og rettssubjektet

· rettssubjektet skal ikke subsidieres fra institusjonen. Dette innebærer blant annet at rettssubjektet skal betale markedsleie ved leie av institusjonens lokaler samt dekke sin andel av infrastrukturelle kostnader

· ved eventuell styredeltakelse i rettssubjektet skal Forvaltningslovens §6 e følges

